CELEX: 32012D0628(01)
Language: ro
Date: 2012-06-26 00:00:00
Title: Decizia Comisiei din 26 iunie 2012 de instituire a unui grup de experți pentru taxa pe valoarea adăugată

28.6.2012   
            
            
               RO
            
            
               Jurnalul Oficial al Uniunii Europene
            
            
               C 188/2
            
         DECIZIA COMISIEI
   din 26 iunie 2012
   de instituire a unui grup de experți pentru taxa pe valoarea adăugată
   2012/C 188/02
   COMISIA EUROPEANĂ,
   având în vedere Tratatul privind funcționarea Uniunii Europene,
   întrucât:
   
               (1)
            
            
               Articolul 113 din tratat încredințează instituțiilor sarcina armonizării legislației privind impozitele pe cifra de afaceri, precum taxa pe valoare adăugată (TVA), pentru a asigura buna funcționare a pieței interne.
            
         
               (2)
            
            
               Comunicarea Comisiei privind viitorul TVA – Spre un sistem de TVA mai simplu, mai solid și mai eficient adaptat la piața unică (1) – prezintă un program de acțiuni pentru o reformă amplă a sistemului de TVA al UE. Pentru a pune în practică măsurile prezentate în comunicarea menționată, Comisia poate fi nevoită să recurgă la expertiza unor specialiști în domeniul TVA-ului, reuniți într-un organism consultativ.
            
         
               (3)
            
            
               Astfel cum se afirmă în comunicare și în conformitate cu principiile reglementării inteligente (2), în procesul de elaborare și implementare a noilor politici privind TVA, Comisia acordă o importanță deosebită strângerii de opinii și de cunoștințe în domeniu de la părțile interesate. Este, așadar, necesară instituirea unui grup de experți în domeniul TVA-ului și stabilirea sarcinilor și a structurii acestuia.
            
         
               (4)
            
            
               Grupul trebuie să fie compus din persoane care dețin cunoștințele de specialitate necesare în domeniul TVA-ului și din organizații reprezentând în special întreprinderi, consumatori sau consultanți fiscali, care pot contribui la elaborarea și implementarea politicilor în materie de TVA.
            
         
               (5)
            
            
               Grupul trebuie să furnizeze Comisiei consultanță și analize privind elaborarea și implementarea politicii în domeniul TVA-ului. Toți membrii grupului trebuie să fie foarte activi și să aibă o contribuție de înaltă calitate în cadrul reuniunilor, în procesul de pregătire a acestora și, dacă este necesar, de urmărire a acțiunilor întreprinse.
            
         
               (6)
            
            
               Este necesar să se stabilească reguli privind dezvăluirea de informații de către membrii grupului.
            
         
               (7)
            
            
               Datele cu caracter personal trebuie prelucrate în conformitate cu Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (3),
            
         ADOPTĂ PREZENTA DECIZIE:
   Articolul 1
   Obiect
   Se instituie grupul de experți în domeniul TVA-ului, numit „Grupul de experți pentru TVA”, denumit în continuare „grupul”.
   Articolul 2
   Misiune
   Misiunea grupului este:
   
               (a)
            
            
               să ofere Comisiei consultanță cu privire la elaborarea de acte legislative și alte inițiative politice în domeniul TVA-ului;
            
         
               (b)
            
            
               să furnizeze analize privind aplicarea practică a actelor legislative și a altor inițiative politice ale UE în domeniul TVA-ului.
            
         Articolul 3
   Consultare
   Comisia poate consulta grupul cu privire la orice chestiune referitoare la elaborarea și implementarea legislației UE și a altor inițiative politice adoptate la nivelul UE în domeniul TVA-ului.
   Articolul 4
   Componență – Numirea membrilor
   (1)   Grupul este format din maximum 40 de membri.
   (2)   Membrii sunt organizații și persoane numite cu titlu personal, care dețin competențe în domeniile menționate la articolul 2.
   (3)   Directorul general pentru impozitare și uniune vamală numește membrii din rândul organizațiilor și persoanelor care au răspuns unei invitații pentru depunerea candidaturilor.
   (4)   Organizațiile își desemnează reprezentantul și un supleant care să îl înlocuiască atunci când acesta este absent sau indisponibil. Directorul general pentru impozitare și uniune vamală poate refuza numirea unui reprezentant sau a unui supleant propus de o organizație dacă acesta nu corespunde profilului cerut în invitația pentru depunerea candidaturilor. În astfel de cazuri, organizația în cauză este invitată să desemneze un alt reprezentant sau supleant.
   (5)   În cazul persoanelor numite cu titlu personal, se poate prevedea ca fiecare membru să aibă un supleant. Supleanții sunt numiți în aceleași condiții ca membrii și înlocuiesc în mod automat membrii în cazul în care aceștia sunt absenți sau indisponibili.
   (6)   Membrii sunt numiți pe o perioadă de doi ani. Ei rămân în funcție până la încheierea mandatului lor. Mandatul membrilor poate fi reînnoit dacă aceștia răspund unei noi invitații pentru depunerea candidaturilor.
   (7)   Candidații care au fost considerați corespunzători, dar nu au fost numiți pot fi înscriși pe o listă de rezervă („lista”) valabilă timp de doi ani, pe care Comisia o folosește pentru numirea de înlocuitori.
   (8)   Membrii numiți cu titlu personal acționează independent și în interes public.
   (9)   Toți membrii și reprezentanții acestora trebuie să fie foarte activi și să aibă o contribuție de înaltă calitate în cadrul reuniunilor, în procesul de pregătire a acestora și, dacă este necesar, de urmărire a acțiunilor întreprinse.
   (10)   Membrii care demisionează sau care nu îndeplinesc condițiile prevăzute la alineatele (2), (8) și (9) din prezentul articol sau la articolul 339 din tratat pot fi înlocuiți pe perioada rămasă până la încheierea mandatului de membri numiți de Comisie. Comisia utilizează lista pentru a numi înlocuitori.
   Directorul general pentru impozitare și uniune vamală poate solicita unei organizații să desemneze un alt reprezentant sau un alt supleant în cazul în care consideră că acesta nu îndeplinește condițiile prevăzute la alineatul (9) din prezentul articol.
   (11)   Numele persoanelor numite cu titlu personal și denumirile organizațiilor se publică în registrul grupurilor de experți și al altor entități similare ale Comisiei („registrul”) și pe site-ul Direcției Generale Impozitare și Uniune Vamală.
   (12)   Datele cu caracter personal sunt colectate, prelucrate și publicate în conformitate cu Regulamentul (CE) nr. 45/2001.
   Articolul 5
   Mod de funcționare
   (1)   Grupul este prezidat de un reprezentant al Comisiei.
   (2)   Cu acordul serviciilor Comisiei, grupul poate înființa subgrupuri pentru a analiza probleme specifice, pe baza unor termeni de referință stabiliți de grup. După îndeplinirea mandatului lor, aceste subgrupuri sunt dizolvate.
   (3)   Reprezentantul Comisiei poate invita ad-hoc experți externi să participe la lucrările grupului sau ale unui subgrup dacă aceștia dețin cunoștințe de specialitate utile grupului. În plus, reprezentantul Comisiei poate acorda statutul de observator unor persoane sau organizații, astfel cum sunt definite în regula nr. 8 alineatul (3) din regulile orizontale pentru grupuri de experți.
   (4)   Toți membrii grupului și reprezentanții acestora, precum și experții și observatorii invitați trebuie să respecte obligațiile privind secretul profesional prevăzute în tratat și în normele de aplicare a acestuia, precum și normele Comisiei privind securitatea, referitoare la protecția informațiilor clasificate ale UE, stabilite în anexa la Decizia 2001/844/CE, CECO, Euratom a Comisiei (4). În cazul nerespectării acestor obligații, Comisia poate lua măsuri în consecință.
   (5)   Reuniunile grupului și ale subgrupurilor se desfășoară, de regulă, la sediul Comisiei, conform structurii și calendarului stabilite de Comisie. Comisia asigură serviciile de secretariat. La reuniunile grupului și ale subgrupurilor acestuia pot participa și alți funcționari ai Comisiei care sunt interesați de lucrări.
   (6)   Grupul își adoptă propriul regulament de procedură pe baza regulamentului de procedură standard pentru grupurile de experți.
   (7)   Comisia publică informații relevante despre activitățile desfășurate de grup, fie prin includerea acestora în registru, fie prin intermediul unui link din registru către un site dedicat.
   Articolul 6
   Cheltuielile aferente reuniunilor
   (1)   Participanții la activitățile grupului nu sunt remunerați pentru serviciile prestate.
   (2)   Cheltuielile de deplasare și de ședere ale participanților la activitățile grupului sunt rambursate de Comisie în conformitate cu dispozițiile în vigoare în cadrul Comisiei.
   (3)   Cheltuielile respective sunt rambursate în limitele creditelor disponibile, alocate în cadrul procedurii anuale de alocare a resurselor.
   
      Adoptată la Bruxelles, 26 iunie 2012.
      
         
            Pentru Comisie
         
         Algirdas ŠEMETA
         
            Membru al Comisiei
         
      
   
   
      (1)  COM(2011) 851, 6.12.2011.
   
      (2)  COM(2010) 543, 8.10.2010.
   
      (3)  JO L 8, 12.1.2001, p. 1.
   
      (4)  Decizia Comisiei din 29 noiembrie 2001 de modificare a regulamentului său de procedură (JO L 317, 3.12.2001, p. 1).